P6_TA(2007)0137

Борбата с ХИВ/СПИН в рамките на ЕС и в съседните страни, 2006—2009 г.

Резолюция на Европейския парламент от 24 април 2007 г. относно борбата с ХИВ/СПИН в рамките на Eвропейския съюз и в съседните страни, 2006—2009 г. (2006/2232(INI))

Европейският парламент,

- като взе предвид своята резолюция от 6 юли 2006 г. относно "ХИВ/СПИН — време за действие" [1],

- като взе предвид своята резолюция от 30 ноември 2006 г. относно СПИН [2],

- като взе предвид заключенията на Съвета от 6 юни 2005 г. относно борбата с ХИВ/СПИН,

- като взе предвид известието на Генералния секретариат на Съвета от 24 ноември 2005 г. относно "Световния ден за борба със СПИН — декларация на ЕС относно предпазването от ХИВ за едно поколение без СПИН",

- като взе предвид стратегията на ЕС за 2005—2012 г. относно наркотичните вещества, приета от Европейския съвет на 17 декември 2004 г.,

- като взе предвид съобщението на Комисията до Съвета и Европейския парламент за "Борба с ХИВ/СПИН в Европейския съюз и в съседните страни, 2006—2009 г." (COM(2005)0654),

- като взе предвид съобщението на Комисията до Съвета и Европейския парламент за "Съгласувана европейска политическа рамка за външни действия за борба с ХИВ/СПИН, малария и туберкулоза" (COM(2004)0726),

- като взе предвид съобщението на Комисията за стратегическия документ относно европейската политика на добросъседство (COM(2004)0373),

- като взе предвид съобщението на Комисията до Съвета и Европейския парламент за укрепване на европейската политика на добросъседство (COM(2006)0726),

- като взе предвид Декларацията от Дъблин относно партньорството за борба с ХИВ/СПИН в Европа и Централна Азия, приета на 23— 24 февруари 2004 г. по време на министерската конференция под надслов "Премахване на бариерите — партньорство за борба с ХИВ/СПИН в Европа и Централна Азия", проведена в рамките на ирландското председателство на ЕС,

- като взе предвид Декларацията от Вилнюс относно мерките за засилване на ответната реакция срещу ХИВ/СПИН в Европейския съюз и съседните страни, приета на 16— 17 септември 2004 г. от министри и представители на правителства на държави-членки на ЕС и съседните страни по време на конференцията под надслов "Европа и ХИВ/СПИН — нови предизвикателства, нови възможности", която се проведе във Вилнюс, Литва,

- като взе предвид Декларацията на хилядолетието на Обединените нации, приета от Общото събрание на Организацията на обединените нации по време на неговата 55-та сесия на 8 септември 2000 г., както и целите на хилядолетието за развитие (ЦДХ) на ООН, и п о-специално — целта за обръщане на тенденцията на разпространение на ХИВ/СПИН до 2015 г.,

- като взе предвид Декларацията за ангажираност с проблема ХИВ/СПИН, приета от Общото събрание на Организацията на обединените нации по време на специална сесия, посветена на ХИВ/СПИН, на 27 юни 2001 г.,

- като взе предвид резолюцията относно Декларацията за ангажираност с проблема ХИВ/СПИН, приета от Общото събрание на Организацията на обединените нации на 2 август 2001 г.,

- като взе предвид документа с последващи мерки на Общото събрание на ООН относно прилагането на Декларацията за ангажираност с проблема ХИВ/СПИН, "Към всеобщ достъп — оценка на Програмата на Организацията на Обединените нации за борба срещу ХИВ/СПИН на развитието на превенцията, лечението, грижите и допълнителните грижи при ХИВ" от 24 март 2006 г.,

- като взе предвид доклада на Генералния секретар на Организацията на Обединените нации относно Декларацията за ангажираност с проблема ХИВ/СПИН — пет години по-късно, от 24 март 2006 г.,

- като взе предвид Политическата декларация относно ХИВ/СПИН, приета от Общото събрание на ООН на 2 юни 2006 г.,

- като взе предвид програмата на Световната здравна организация (СЗО) за борба с ХИВ/СПИН "Към всеобщ достъп до 2010 г." от 2006 г.,

- като взе предвид доклада на Общата програма на ООН за борба срещу ХИВ/СПИН (UNAIDS) относно глобалната епидемия от СПИН за 2006 г.,

- като взе предвид най-новите данни на Общата програма на ООН за борба срещу епидемията от ХИВ/СПИН (UNAIDS) от декември 2006 г.,

- като взе предвид шестмесечния доклад на Европейския център за епидемиологичен надзор на СПИН (EuroHIV) за 2005 г. от август 2006 г.,

- като взе предвид проучването на Евробарометър от м. февруари 2006 г. относно превенцията на СПИН,

- като взе предвид Резолюция 1399 (2004) на Парламентарната асамблея на Съвета на Европа, както и Препоръка 1675 (2004) относно европейска стратегия за насърчаване на сексуалното и репродуктивното здраве и права,

- като взе предвид член 45 от своя правилник,

- като взе предвид доклада на комисията по околна среда, обществено здраве и безопасност на храните и становището на комисията по правата на жените и равенството между половете (A6-0091/2007),

A. като има предвид, че според най-новите данни на Общата програма на ООН за борба срещу ХИВ/СПИН (UNAIDS) за епидемията за 2006 г., над 39,5 милиона души по света живеят с ХИВ и 4,3 милиона души са били заразени с ХИВ през 2006 г., и че 95 % от населението, засегнато от ХИВ/СПИН, живее в развиващите се страни;

Б. като има предвид, че според шестмесечният доклад на EuroHIV за 2005 г., за периода 1998—2005 г., 215510 души са били заразени с ХИВ в рамките на Европейския съюз и 646142 души — в европейския регион на Световната здравна организация (СЗО);

В. като има предвид, че според EuroHIV близо една четвърт от новите случаи на заразяване с ХИВ засягат млади хора на възраст под 25 години;

Г. като има предвид, че хората, живеещи с ХИВ/СПИН, се сблъскват със стигматизация и дискриминация;

Д. като има предвид, че неотдавнашният напредък в лечението за ХИВ/СПИН, съвместно с намаляването на финансирането на превантивни мерки, е допринесъл за увеличаване на рисковото поведение, и съответно — за нарастващ брой нови случаи на заразяване с ХИВ;

Е. като има предвид, че докладите на EuroHIV и UNAIDS потвърждават, че броят на новите случаи на заразяване с ХИВ продължава да нараства с тревожен темп както в рамките на Европейския съюз, така и в съседните страни, и че в някои държави броят на хората, за които се смята, че са заразени с ХИВ, надвишава почти трикратно официално оповестената цифра;

Ж. като има предвид, че въпреки нарасналия брой заразявания с ХИВ, устойчивото намаляване на броя на случаите на СПИН, диагностицирани през последните години, продължи през 2005 г., като през 2005 г. бяха диагностицирани по-малко от половината случаи в сравнение с 1998 г.;

З. като има предвид, че голяма част от случаите на заразяване с ХИВ не се диагностицират; като има предвид, че много хора не знаят, че са серопозитивни и вероятно ще открият това едва когато развият болест, свързана с ХИВ/СПИН [3];

И. като има предвид, че инфекциозността на ХИВ нараства значително при наличието на други болести, предавани по полов път (като например гонорея, хламидии, херпес и сифилис);

Й. като има предвид, че групите, изложени на най-висок риск от заразяване с ХИВ, включват интравенозните наркомани, мъже, които имат полови контакти с мъже, лица, предоставящи сексуални услуги, и техните клиенти, мигрантите, затворниците и младите хора на възраст под 25 години;

К. като има предвид, че епидемията сред интравенозните наркомани е една от причините за бързото разпространение на заразяването с ХИВ в много източноевропейски страни;

Л. като има предвид, че според най-новите данни на UNAIDS за епидемията за 2006 г. близо три четвърти от хората, заразени с ХИВ по хетеросексуален път в Западна и Централна Европа, са имигранти или мигранти;

М. като има предвид, че в повечето страни от Централна и Източна Европа разпространението на ХИВ чрез кръводаряване все още е в ниска степен; като има предвид, обаче, че последните данни за някои източноевропейски страни показват тенденция в обратна посока;

Н. като има предвид, че в Декларацията от Дъблин се признава, че "насърчаването на равнопоставеността на жените и мъжете, момичетата и момчетата, и спазването на правото на репродуктивно и сексуално здраве, достъпът до сексуално образование, информация и здравни услуги, както и откритото обсъждане на сексуалността, са основни фактори в борбата срещу пандемията";

О. като има предвид, че програмите за превенция, в това число и образователните програми, по-добрият достъп до информация и презервативи, както и достъпът до лечение, медикаментозна рехабилитация и услуги за палиативно лечение, представляват най-ефективните инструменти за борба срещу ХИВ/СПИН;

П. като има предвид, че женският презерватив все още се използва слабо, въпреки че той е единственото контролирано от жените средство срещу нежелана бременност, ХИВ и други инфекции предавани по полов път, което е налично понастоящем;

Р. като има предвид, че EuroHIV не разполага с национални данни за Испания и Италия, въпреки че според EuroHIV и двете страни представляват огнища на големи епидемии;

С. като има предвид, че последните данни потвърждават, че обхватът на новите случаи на заразяване с ХИВ и броят на хората, живеещи със СПИН, варират за всяка държава-членка и за съседните страни, като това се отнася и за групите, които са считани за най-уязвими;

Т. като има предвид, че понастоящем жените представляват 50 % от населението, което живее с ХИВ/СПИН по света, но техните специални нужди по отношение на репродуктивното здраве във връзка със семейното планиране, безопасното раждане и кърменето на бебетата често се пренебрегват; като има предвид, че според UNAIDS за последните две години броят на заразените с ХИВ жени и момичета е нараснал навсякъде по света, като темповете на заразяване нарастват особено бързо в Източна Европа, Азия и Латинска Америка; и като има предвид, че според СЗО жените вероятно са по-податливи от мъжете на заразяване с ХИВ при хетеросексуален контакт вследствие на биологични фактори;

У. като има предвид, че нараства броят на жените, които се заразяват несъзнателно с ХИВ-вируса в личния си живот вследствие на необезопасен хетеросексуален полов контакт и стават носители на вируса, който могат да предадат на своите деца; като има предвид, че ефективната реакция срещу СПИН изисква отчитане на факторите, които продължават да излагат жените на риск и засилват тяхната уязвимост, като например липсата на решителност, насилието срещу жени и трафика на жени, бедността и дискриминацията по полов признак;

Ф. като има предвид, че според последното проучване на Евробарометър от м. февруари 2006 г. относно превенцията на СПИН 54 % от населението на ЕС-25 смятат или са убедени, че е възможно да се заразят със СПИН "чрез целувка по устата с лице, което има СПИН или което е ХИВ-позитивно", и 42 % смятат или са убедени, че е възможно да се заразят с ХИВ, "като пият от чаша, която е използвана от лице, което има СПИН или е ХИВ-позитивно";

Х. като има предвид, че в Декларацията от Дъблин представители на правителства от Европа и Централна Азия обещаха да "насърчават силното и отговорно ръководство на равнище държавни глави и правителствени ръководители с цел защита на (нашето) население от тази заплаха за тяхното бъдеще, да насърчават спазването на правата на човека и да се справят със стигматизацията, както и да осигурят достъп до образование, информация и услуги за всички нуждаещи се" и "да превърнат борбата срещу ХИВ/СПИН в Европа и Централна Азия в постоянна точка от дневния ред на нашите регионални институции и организации";

Ц. като има предвид, че министри и представители на правителства на държави-членки на ЕС и съседни страни потвърдиха ангажиментите, поети в Декларацията от Дъблин с Декларацията от Вилнюс; и двете декларации подчертават необходимостта от строги и всеобхватни последващи мерки по отношение на предвидените в тях действия;.

Ч. като има предвид, че в Декларацията от Вилнюс изрично се споменава използването на национални финансови инструменти, както и средства на Общността, включително структурните фондове, за осъществяване на политиките за борба с ХИВ/СПИН;

Ш. като има предвид, че неправителствените организации често са зависими от публично финансиране; като има предвид, че тръжните процедури за финансирани от Общността програми обикновено са сложни, а членството в ЕС често означава внезапен край на финансовата подкрепа за НПО от международни източници, освен тези на ЕС;

Щ. като има предвид, че не всички държави-членки имат еднакъв достъпдо лечение и лекарства и в много от тях — особено в новите държави-членки, съществува неравенство по отношение на наличността на финансови средства и ресурси;

Ъ. като има предвид, че държавите-членки се нуждаят от подкрепа при изработването на програми, които насърчават тестването, обучението на консултанти, както и наблюдението и подкрепата през целия живот за хората, живеещи с ХИВ, по-специално, тъй като приемът на лекарства продължава през целия живот и често има странични ефекти, както и поради факта, че лошото спазване на инструкциите за употреба на медикаментите за лечение на ХИВ след започване на техния прием може да доведе до резистентност на щамовете на ХИВ;

Ю. като има предвид, че през последните години ожесточената конкуренция в областта на генеричните лекарства по отношение на антиретровирусните лекарства (ARV) от първа линия допринесе за намаляването на цените с близо 99 %, от 10000 щатски долара до приблизително 130 щатски долара на пациент годишно, но цените на лекарствата от втора линия, от които пациентите се нуждаят поради естественото развитие на резистентност, остават високи, най-вече поради нарастващия брой пречки в областта на патентите в основните страни, които произвеждат генерични лекарства;

Я. като има предвид, че не съществува ваксина срещу ХИВ, както и че изследователската работа в областта на микробицидите и други нови иновативни лекарства продължава;

АА. като има предвид, че 5 години след декларацията от Доха (съгласно която всяка държава-членка на СТО "има право да предоставя задължителни лицензи и свободата да определя основанието за предоставяне на тези лицензи"), СТО предупреди, че 74 % от лекарствата за СПИН все още са защитени с патент;

АБ. като има предвид, че според СЗО 10 % от всички нови случаи на заразяване с ХИВ по света са свързани с интравенозна употреба на наркотици, а п о-малко от 5% от интравенозните наркомани имат достъпдо ефективна превенция, лечение и грижи срещу ХИВ;

АВ. като има предвид, че туберкулозата ускорява преминаването на ХИВ в СПИН, както и че 90 % от ХИВ-позитивните лица умират от туберкулоза няколко месеца след развиването на явни симптоми на туберкулоза поради липса на подходящо лечение, в резултат на което се счита, че една трета от смъртните случаи при болни от СПИН се дължат на туберкулоза;

1. Приветства съобщението на Комисията за борбата с ХИВ/СПИН в Европейския съюз и в съседните страни (2006—2009) и подкрепя предложените в него действия и инициативи;

2. Отново потвърждава правото на всяко човешко същество на здравно образование, точна информация, превенция на заболяванията, здравно обслужване, медицински услуги и достъпдо фармацевтични продукти;

3. Изисква Комисията да анализира последните налични данни за новите случаи на заразяване с ХИВ, за да идентифицира най-засегнатите от епидемията страни и групи от населението, както и да съобщи заключенията си на съответните държави-членки;

4. Призовава Комисията да определи, съгласно предоставените от държавите-членки национални данни, най-уязвимите групи във всяко общество и да състави подробен списък с подобни групи, за да могат Комисията и държавите-членки да подходят и достигнат до тях по ефикасен начин, при отчитане на особеностите на всяка страна, и да им предоставят информация за начините да предпазят себе си и своите партньори;

5. Разтревожен от бързо растящия брой на случаите на резистентност на щамове на ХИВ/СПИН към множество лекарствени средства, както и резистентност на туберкулозата към множество лекарствени средства или нейната пълна резистентност, призовава Комисията да води отделна статистика за тези случаи, както и да определя и обменя най-добри практики по превенцията им;

6. Настоятелно призовава Комисията да обсъди подходящи мерки за обхващане на мигранското и имигрантското население в рамките на Европейския съюз, и п о-специално — когато те идват от страни с висок темпна разпространение на заболяването, с цел да се намали тревожната тенденция на нови случаи на заразяване с ХИВ сред тези групи;

7. Настоява държавите-членки да прилагат изцяло Директива 2002/98/EО на Европейския парламент и на Съвета от 27 януари 2003 г. за определяне на стандартите за качество и безопасност при вземането, диагностиката, преработката, съхранението и разпределянето на човешка кръв и кръвни съставки [4], и по-специално — по отношение редовния контрол върху кръводаряването за наличие на ХИВ;

8. Подчертава значението на отчитането на верни данни; изтъква, че събирането на данни следва да се извършва при условия на поверителност и да се основава на анонимно и доброволно тестване; приканва държавите-членки да подобрят качеството на техните съответни методи на тестване и отчитане;

9. Отбелязва, че Европейският център за предпазване и контрол на заболяванията (ECDC) ще поеме пълна отговорност за надзора, събирането и публикуването на данни относно ХИВ/СПИН през 2008 г.; настоятелно призовава Комисията да предприеме подходящи мерки за предотвратяване на възможната празнина при докладването на новите данни; изисква ECDC да отчете чувствителния характер на темата при публикуването на докладите;

10. Призовава Испания и Италия да докладват своите национални данни на ECDC;

11. Настоятелно призовава Комисията да използва всички налични инструменти, например инструментите на политиката на добросъседство и Северното измерение, с цел да се достигне до уязвимите групи от населението на съседните страни, като се обърне специално внимание на района на Калининград в Русия;

12. Призовава Комисията да разработи програми, на базата на факти, и да насърчава прилагането на превантивни и палиативни мерки, в това число използване на презервативи, медикаментозно заместващо лечение, достъп до доброволно тестване, използване на чисти игли и смяна на спринцовките и осигуряване на консултации за членовете на групите, считани за уязвими, засегнати или заразени с ХИВ, както и да стимулира и разпространява най-добри практики за положителни примери на превенция, и да представи годишен доклад за прилагането на тази мерки;

13. Призовава Комисията и държавите-членки да насърчават комуникационните кампании, които ще предоставят на населението ясна информация за заразяването с ХИВ, начините за предпазване от заразяване, рисковите практики и практиките, които спомагат за превенция на заразяването с ХИВ;

14. Призовава държавите-членки и Комисията, предвид факта, че заразените с ХИВ жени често са били подложени на насилие от партньор мъж и че при жените съществува по-голям риск от заразяване с ХИВ, да предприемат мерките за борба с насилието, изложени в неговата резолюция от 2 февруари 2006 г. относно настоящото положение във връзка с борбата срещу насилието срещу жени и всякакви бъдещи действия [5];

15. Приветства инициативата на Комисията за създаване на Форум на гражданското общество и насърчава Комисията да продължи и да засили сътрудничеството си с гражданското общество в рамките на този форум;

16. Насърчава държавите-членки да проучат възможностите за създаване на форуми на гражданското общество на национално ниво с цел подобряване на сътрудничеството между националните правителства, държавните органи, здравните услуги и местните НПО, работещи в областта на ХИВ/СПИН;

17. Подчертава значението както на Декларацията от Дъблин, така и на Декларацията от Вилнюс, и настоятелно призовава Комисията да ги доразвие;

18. Подчертава необходимостта Комисията да рационализира усилията си в борбата срещу ХИВ/СПИН в рамките на отделните компетентни генерални дирекции и да подобри различните административни процеси и механизми, за да приложи възможно най-ефективните и съгласувани мерки с цел избягване на двойните стандарти и постигане на максимално съвместно действие;

19. Насърчава Комисията да окаже политическа подкрепа и техническа помощ на съседните страни, които, изправени пред проблем, свързан с общественото здраве, възнамеряват да се възползват от клаузите за гъвкавост, съдържащи се в Споразумението ТРИПС, както и да окаже подкрепа при изграждането на инфраструктурата за консултиране и тестване на ХИВ, както и за разпространението и проследяването на лекарствата;

20. Изразява съжаление от факта, че действащите правила за пряко финансиране на НПО от Общността, както и правилата за тяхното участие в проекти, финансирани от програми на Общността, не са хармонизирани; изисква Комисията да извърши оценка на действащите процедури с оглед на подобряването на достъпа на НПО до различни форми на общностно финансиране;

21. Отново заявява, че членството в ЕС често означава внезапен край на финансовата подкрепа за НПО от международни източници, освен тези на ЕС; следователно призовава Комисията да наблюдава положението в България и Румъния с приоритет и да предложи мерки за запълване на финансовата празнина;

22. Призовава Комисията да определи ясно правилата за използване на Структурните фондове и Социалния фонд за проекти и/или програми, свързани с ХИВ/СПИН;

23. Насърчава Комисията да използва всички възможности, предоставени в рамките на Седмата рамкова програма за научни изследвания и развитие, за да продължи да финансира и определя нови обещаващи проекти за научни изследвания в областта на ХИВ/СПИН и разработването на нови, иновативни антиретровирусни лекарства, ваксини и микробициди; призовава Комисията да гарантира, че научните изследвания в областта на ХИВ/СПИН се отнасят както за мъжете, така и за жените, и включват различни физиологични и биологични аспекти по отношение на естеството на предаване на вируса;

24. Приветства стремежа на Комисията да осъществи изследвания и да направи оценка на методите за поведенческа превенция и насърчава Комисията да работи за разработване на базирани на доказателства програми за поведенческа превенция;

25. Призовава Комисията и държавите-членки да отпуснат повече публично финансиране за фармацевтични изследвания, като въведат изискване бенефициерите на публични фондове да посвещават известна част от изследванията си на тези заболявания;

26. Настоятелно призовава Комисията да отдели средства за превантивни мерки в рамките на Програмата за действие в областта на общественото здраве за борба срещу ХИВ/СПИН;

27. Настоятелно призовава Комисията да проучи възможностите и практическите средства и да използва резултатите от клиничните изследвания в борбата с ХИВ/СПИН в страните партньори, западните Балкани и Централна Азия, като следва процедурите за външна помощ и спазва указанията за действие, както е договорено в стратегическите документи със съответните страни и в индикативните програми;

28. Счита, че палиативните грижи заемат важно място в лечението на заразените с ХИВ/СПИН и настоятелно призовава за тяхното развитие и разпространение на територията на Европейския съюз;

29. Изисква Комисията да обърне специално внимание на програмите за насърчаване на сексуалното и репродуктивното здраве за жени, за да се спре нарастващото разпространение на епидемията сред жените;

30. Силно насърчава Комисията и държавите-членки да субсидират и предоставят средства за научни изследвания и развитие на микробицидите и женските презервативи, които предоставят на жените възможността да защитават себе си и своя партньор мъж от ХИВ/СПИН, с или без съгласието на партньора, тъй като презервативите продължават да бъдат най-широко познатата и най-достъпна защита срещу ХИВ/СПИН и болестите, предавани по полов път, но изискват съгласието на партньора мъж [6];

31. Призовава държавите-членки да развият национални стратегии за увеличаване на възможностите на жените и младите момичета да се предпазват от рисковете от заразяване с ХИВ;

32. Подчертава необходимостта от укрепване на съвместното действие на превенцията на ХИВ/СПИН и програмите за насърчаване на сексуалните права и здраве;

33. Призовава държавите-членки да зачитат сексуалните и репродуктивни права на хората, живеещи с ХИВ/СПИН;

34. Призовава държавите-членки да насърчат балансираното участие както на жените, така и на мъжете в борбата срещу СПИН; настоятелно ги призовава да извършат преглед на националните координационни органи по проблемите на СПИН;

35. Призовава Комисията и държавите-членки да осигурят на всички засегнати лица, и п о-специално на бременните жени, достъп до медикаменти за лечение на заразяване с ХИВ, за да се намали броят на случаите на предаване на заболяването на плода;

36. Изисква Комисията да продължи да оказва финансова помощ и цялостна подкрепа на ценните усилия на Глобалния фонд за борба срещу СПИН, туберкулоза и малария; приканва държавите-членки да постъпят по същия начин;

37. Изтъква, че комбинираното заразяване с ХИВ и туберкулоза е причина за смъртността сред една трета от ХИВ позитивните; следователно силно препоръчва Комисията и държавите-членки да признаят този факт чрез създаване и популяризиране на програми за едновременна борба с двете инфекции; отбелязва обезпокоителното разпространение на резистентност на щамове на туберкулоза към множество лекарствени средства или пълната ѝ резистентност; отбелязва, освен това, честото двойно диагностициране на ХИВ, хепатит и депресия и призовава настоятелно за действия за лечение и грижи за тези пациенти;

38. Подчертава значението на отчетността на националните, регионални и местни правителства, доставчиците на здравни услуги, фармацевтичната промишленост, неправителствените организации и гражданското общество, за да се гарантира изпълнението на целите относно всеобхватната превенция, лечение и грижи;

39. Изразява загриженост относно високата себестойност на новите лекарства и лекарствата от втора линия за лечение на СПИН; призовава за задълбочени разисквания по въпросите на патентното право; счита, че допускането на незначителни корекции в даден продукт или активна съставка могат да доведат единствено до пропорционално нарастване на срока на патентна защита;

40. Изисква държавите-членки да обмислят предоставянето на мандат, съгласно членове 300 и 308 от Договора за ЕО, с ограничено приложно поле и продължителност, на Комисията да води преговори от името на ЕС с фармацевтичната промишленост за сключване на споразумение, целящо намаляване на цените на антиретровирусните лекарства (ARV) в Европейския съюз;

41. Призовава държавите-членки да насърчават по-широкото използване на средствата за масово осведомяване и най-подходящите канали за разпространение на информация за по-добро информиране на населението, особено юношите и младите хора, относно заразяването с ХИВ, начините на предаване на вируса, тестване за ХИВ и изискващото превенция поведение;

42. Призовава Комисията да обмисли възможността да включи в Европейския младежки портал рубрика, посветена на борбата срещу СПИН, включително данни за информационните ресурси, насоки и грижи в областта на ХИВ/СПИН, които са налични в държавите-членки;

43. Призовава Комисията, държавите-членки, гражданското общество и частния сектор да лансират или подкрепят програми, както и да разработят информационни и осведомителни програми за борба с хомофобията, стигматизацията, свързана с хората, живеещи с ХИВ/СПИН, и дискриминацията на уязвимите групи и заразените с ХИВ, с цел да се премахнат пречките, забавящи ефективната борба срещу ХИВ/СПИН; настоятелно призовава държавите-членки да забранят дискриминацията срещу хора, живеещи с ХИВ/СПИН, по-специално в сектора на услугите (например по отношение на застрахователната дейност, банковите услуги и здравните грижи);

44. Призовава Комисията и държавите-членки да установят политики и програми за социална интеграция и включване в трудовия пазар на хора, живеещи с ХИВ/СПИН;

45. Насърчава Комисията и държавите-членки да заемат ръководна позиция в насърчаването и финансирането на европейско, национално и местно равнище на достъпа до образование по въпросите на ХИВ/СПИН, включително предоставянето на консултации във връзка с отговорното сексуално поведение и превенцията на полово предаваните болести, както и на достъпа до информация, изследвания и свързани с тях услуги, като се отдава дължимото внимание на принципите за поверителност и информирано съгласие;

46. Призовава държавите-членки да насърчават здравното образование в училищата с цел повишаване на осведомеността и насърчаване на безопасното сексуално поведение;

47. Силно насърчава държавите-членки да гарантират, че всички граждани получават сексуално образование и информация, която включва зачитане и отговорност за партньора и равни права за хомосексуалните, бисексуалните и трансполовите лица, и подчертава значението на предоставянето на сексуално образование в училищата;

48. Призовава Комисията и държавите-членки да установят равнището на компетентност и познания на основния медицински персонал по въпросите на ХИВ/СПИН и да организират курсове за обучение, насочени към здравните работници, за да могат те да предоставят насоки и да повишават осведомеността на обществеността по адекватен начин;

49. Призовава държавите-членки да окажат пълна подкрепа на жените и мъжете, които отговарят за ежедневната грижа за хора, живеещи със СПИН, и/или полагат грижи за техните деца и сираци; изтъква, че трябва да им се осигури обучение за полагането на грижи в домашни условия, повишаване на осведомеността за превенцията на ХИВ/СПИН и ползите от доброто лечение и грижи за хора, живеещи със СПИН;

50. Настоятелно призовава Комисията да извърши оценка на възможностите за установяване на публично частно партньорство в съседните страни с цел насърчаване на допълнителни начини за борба с ХИВ/СПИН;

51. Приветства инициативата на германското председателство да организира конференцията "Отговорност и партньорство — заедно в борбата срещу ХИВ/СПИН", която се проведе в Бремен на 12 и 13 март 2007 г., както и факта, че Мадрид ще бъде домакин на XI-та Европейска конференция по въпросите на СПИН от 24 до 27 октомври 2007 г.;

52. Подчертава водещата роля на общностите, организациите, създадени въз основа на дадени общности, неправителствените организации и лицата, живеещи с ХИВ/СПИН в борбата с вируса на ХИВ/СПИН;

53. Предлага създаването на "централен пункт" на ЕС ниво с цел събиране и анализ на най-добрите практики от всички институции и организации, участващи в борбата срещу ХИВ/СПИН; счита, че подобен механизъм ще спомогне за идентифицирането на недостатъците в осъществяваните понастоящем действия и за разработването на нови стратегии;

54. Възлага на своя председател да предаде настоящата резолюция на Съвета, на Комисията, на Европейския център за превенция и контрол на заболяванията, на СЗО (Европа) и на правителствата на държавите-членки.

[1] Приети текстове, P6_TA(2006)0321.

[2] Приети текстове, P6_TA(2006)0526.

[3] ХИВ/СПИНв Европа, Съвет на Европа, Комисия по социалните въпроси и въпросите на здравеопазването и семейството, докладчик: г-жа Christine McCafferty, doc. 11033, 27 септември 2006 г.

[4] OВ L 33, 8.2.2003 г., стр. 30.

[5] ОВ С 288 Е, 25.11.2006 г., стр. 66.

[6] "Жените и ХИВ/СПИН: Посрещане на кризата". Съвместен доклад на UNAIDS/UNFPA/UNIFEM 2004:45.

--------------------------------------------------